Suomeen kaavailtu moottoriurheilukeskus Kymi Ring -ratahanke on saanut taakseen vahvan tukijan. Kymi Ring Oy:n hallituksen puheenjohtaja, vuorineuvos Kari O. Sohlbergin mukaan F1-oikeuksia hallinnoiva Bernie Ecclestone on ollut hankkeen vahva puolestapuhuja.

- Rata on herättänyt erittäin paljon kiinnostusta. Yksi voimakas tukija on itse Bernie Ecclestone, joka ihastui tähän konseptiin ja sen monimuotoisuuteen. Eclesstone piti hanketta esimerkkinä siitä, miten nykyaikaisia ratakokonaisuuksia pitää toteuttaa. Pohjois-Eurooppaan toivotaan uutta ratakokonaisuutta. Suomi tiedetään hyväksi kilpailijajärjestäjämaaksi lajissa kuin lajissa, havainnoi Sohlberg.

Kymi Ringillä on jo olemassa aiesopimus MotoGP-osakilpailun järjestämisestä viiden vuoden ajanjaksolla, alkaen vuodesta 2017. Moottoripyörien MM-sarjan kaupallisten oikeuksien haltijan Dorna Sportsin tapahtumista vastaava toimitusjohtaja Javier Alonso vieraili alkuvuodesta hankkeelle osoitetulla alueella ja vakuuttui näkemästään.

- Rata sinänsä on F1-kelpoinen, mutta se ei ole koskaan ollut suunnitelmissa. Sen sijaan MotoGP ja Superbike ja autojen puolella GP2, GP3 ja DTM ovat suunnitelmissa. Eli nämä kaikki turvarakenteet, jotka sisältyvät suunnitelmiin, ovat kansainvälisen autoliitto FIA:n ja kansainvälisen moottoriliitto FIM:n toimesta hyväksyttyjä, tarkentaa Sohlberg.

Moottoriurheilun kuninkuusluokkana pidettyä Formula1-sarjaa radalla tuskin tullaan lähitulevaisuudessa näkemään.

- Koko tässä hankkeessa on lähdetty siitä, että F1-kilpailu ei ole realistinen tavoite, koska vuosittain vaadittava rahasumma on niin suuri, jotta tämä järjestämisoikeus olisi mahdollista. Tällaista rahaa Suomesta ei löydy, päättää Sohlberg.